Diari Oficial de la Generalitat Valenciana


Sumari del DOGV 7192, del 15-01-2014 (2014/327)

ORDE 24/2013, de 30 de desembre, de la Conselleria de Presidència i Agricultura, Pesca, Alimentació i Aigua, per la qual s'aproven les ajudes per a l'aplicació de la mesura d'inversió del programa de suport 2014-2018 al sector vitivinícola espanyol a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7192

Data del DOGV
:   15-01-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/327


Data del document
:   30-12-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 24/2013, de 30 de desembre, de la Conselleria de Presidència i Agricultura, Pesca, Alimentació i Aigua, per la qual s'aproven les ajudes per a l'aplicació de la mesura d'inversió del programa de suport 2014-2018 al sector vitivinícola espanyol a la Comunitat Valenciana. [2014/327]  
PREÀMBUL  
  
El Reglament (CE) número 1234/2007, de 22 d'octubre de 2007, pel qual es crea una organització comuna de mercats agrícoles i s'establixen disposicions específiques per a determinats productes agrícoles (Reglament únic per a les OCM), i el Reglament (CE) número 555/2008, de la Comissió, de 27 de juny de 2008, pel qual s'establixen normes de desplegament del Reglament (CE) número 1234/2007, quant als programes de suport, el comerç amb tercers països, el potencial productiu i els controls en el sector vitivinícola, regulen les disposicions sobre els programes de suport que els estats membres han de presentar a la Comissió.  
  
El primer programa de suport al sector vitivinícola espanyol s'ha aplicat a Espanya entre els exercicis 2009 a 2013, a través del Reial Decret 244/2009, de 27 de febrer, per a l'aplicació de les mesures del programa de suport al sector vitivinícola espanyol, que va regular les mesures admissibles de promoció de vins en tercers països, la destil·lació d'alcohol d'ús de boca, la reestructuració i reconversió de vinya, la destil·lació de crisi i la destil·lació de subproductes.  
El segon programa de suport al sector vitivinícola espanyol (d'ara en avant, PSSV) s'inicia amb el Reial Decret 548/2013, de 19 de juliol, de caràcter bàsic, i arreplega el conjunt de disposicions que requerix el programa esmentat de suport quinquennal presentat per Espanya a la Comissió Europea per al període 2014 a 2018. En aplicació del programa esmentat es dicta esta orde reguladora d'estes ajudes.  
Per això, i en virtut de les facultats que em conferix l'article 28.e de la Llei 5/1983, del Consell, de 30 de desembre de 1983, l'article 47.3 del Text Refós de la Llei d'Hisenda Pública de la Generalitat Valenciana, i vista la proposta de la Direcció General d'Empreses Agroalimentàries i Pesca,  
  
ORDENE  
  
Article 1. Objecte i àmbit  
1. Per mitjà d'esta orde es regula la concessió d'ajudes dirigides a l'aplicació de la mesura d'inversió del PSSV 2014-2018 en l'àmbit territorial de la Comunitat Valenciana per al període 2014/2018.  
  
2. A fi de millorar l'adaptació a les demandes del mercat i augmentar la competitivitat i el rendiment global de les empreses del sector vitivinícola, es concedix suport financer a les inversions destinades a millorar les condicions de producció, comercialització o ambdós i al desenrotllament de nous productes, procediments i tecnologies, relacionats exclusivament amb els productes que es descriuen en l'annex XI ter del Reglament (CE) número 1234/2007, del Consell, de 22 d'octubre de 2007, i que s'hagen produït en territori espanyol.  
  
  
Article 2. Finançament de les ajudes  
1. Els projectes d'inversió anuals es finançaran a càrrec de l'exercici FEAGA en què es finalitzen. Els projectes plurianuals es finançaran a càrrec dels exercicis FEAGA consecutius per als quals haja sigut sol·licitada i aprovada la inversió.  
2. La concessió d'estes ajudes correspon a l'Agència Valenciana de Foment i Garantia Agrària.  
3. La dotació pressupostària es farà en la línia SE831000 del pressupost de l'Agència Valenciana de Foment i Garantia Agrària a càrrec del FEAGA, de conformitat amb l'article 3 del Reglament (CE) 1290/2005, del Consell, de 21 de juny de 2005, sobre el finançament de la política agrícola comunitària.  
  
Article 3. Beneficiaris  
1. Poden presentar sol·licituds per a acollir-se al finançament de la mesura d'inversions les persones físiques o jurídiques titulars de microempreses i petites i mitjanes empreses, tal com es definixen en la Recomanació 2003/361/CE, de la Comissió, de 6 de maig de 2003, que produïsquen, comercialitzen o realitzen inversions destinades a millorar les condicions de producció, comercialització o ambdós o desenrotllen nous productes, procediments i tecnologies relacionats exclusivament amb els productes mencionats en el annex XI ter del Reglament número 1234/2007, del Consell, de 22 d'octubre de 2007. Tot això sempre que tinguen activitat en el moment de presentació de la sol·licitud o que la inicien amb el projecte presentat amb la sol·licitud, i que siguen responsables finals del finançament del projecte.  
Així mateix, poden beneficiar-se de la mesura les empreses amb menys de 750 empleats o el volum de negoci de les quals siga inferior a 200 milions d'euros, que complisquen els mateixos requisits de producció i comercialització mencionats en el paràgraf anterior.   
No obstant això, quan es tracte de sol·licituds l'activitat de les quals siga únicament la comercialització, almenys un 80 per cent de la seua facturació de l'últim exercici tancat haurà de procedir de la comercialització dels productes de l'annex esmentat.  
En el cas de beneficiaris que inicien la seua activitat en l'àmbit de la comercialització, hauran de presentar un compromís escrit segons el qual almenys el 80 per cent de la seua facturació procedirà de la comercialització dels productes de l'annex esmentat.  
2. No es concedirà l'ajuda financera a les empreses en situació de crisi, tal com es definix en les directrius comunitàries sobre ajudes estatals de salvament i de reestructuració d'empreses en crisi, d'acord amb la Comunicació (2004/C244/02), de la Comissió, d'1 d'octubre de 2004.  
  
  
Article 4. Obligacions dels beneficiaris  
1. Amb caràcter general, els beneficiaris de les ajudes han de:  
a) Complir l'objectiu, executar el projecte o realitzar l'activitat que fonamenta la concessió de la subvenció.  
b) Justificar el compliment dels requisits i les condicions, així com la realització del projecte o activitat, i el compliment de la finalitat que determinen la concessió o gaudi de la subvenció.  
c) Tindre un compte bancari únic exclusiu per a totes les transaccions relatives a l'operació cofinançada pel FEAGA.  
d) Sotmetre's a les actuacions de comprovació, que efectuarà l'òrgan concedent, així com qualssevol altres de comprovació i control financer que corresponen a la Intervenció General en relació amb les subvencions i ajudes concedides, i aportar la informació que li siga requerida en l'exercici d'estes actuacions. Així mateix, hauran de sotmetre's als controls sobre el terreny i a posteriori que realitzarà l'òrgan competent i qualsevol organisme de l'AVFGA o de la Comissió Europea amb competències de control de fons FEAGA.  
  
e) Acreditar la durabilitat de les operacions relatives a les inversions durant els cinc anys següents des de la data del pagament final de l'ajuda. Esta permanència serà exigible així mateix als adquirents, en els supòsits de transmissió de l'activitat productiva i de les infraestructures lligades a esta objecte de l'ajuda i s'haurà d'acreditar fefaentment que esta circumstància és coneguda i acceptada pels adquirents, de conformitat amb el que preveu l'article 72 del Reglament (CE) número 1698/2005, del Consell, de 20 de setembre. Si esta acceptació no s'acredita fefaentment continuarà sent responsable el beneficiari de l'ajuda.  
  
f) Acreditar, abans que es dicte la proposta de resolució de concessió, que es troben al corrent del compliment de les seues obligacions tributàries i davant de la Seguretat Social.   
g) Acreditar, per mitjà de declaració responsable, la no-concurrència de cap de les circumstàncies previstes en els punts 2 i 3 de l'article 13 de la Llei 38/2003, General de Subvencions.   
h) Comunicar a l'òrgan concedent, en la sol·licitud de subvenció, així com en qualsevol moment de la vigència de l'expedient, la sol·licitud i/o obtenció d'altres ajudes per a la mateixa finalitat per altres administracions o ens públics. En el cas que la sol·licitud o concessió d'altres ajudes s'efectue durant la tramitació de l'expedient, esta comunicació haurà d'efectuar-se tan prompte com es conega i, en tot cas, abans de la justificació de l'aplicació feta dels fons percebuts.  
i) Procedir al reintegrament dels fons percebuts quan siga procedent d'acord amb el que establixen els articles 36, 37 i 40 de la Llei 38/2003, de 17 de novembre, General de Subvencions.  
j) Acreditar viabilitat econòmica i prou capacitat i mitjans per a assegurar l'execució adequada de la inversió en els termes establits en esta orde.  
k) Permetre a la Conselleria de Presidència i Agricultura, Pesca, Alimentació i Aigua, o a les entitats nomenades per a això, el control de qualitat dels treballs realitzats i el material utilitzat.  
l) Estar inscrit o, en el cas que per la naturalesa de la inversió així siga procedent, actualitzar la seua situació registral en el Registre d'Establiments Agroalimentaris, abans del pagament corresponent a l'última anualitat de l'ajuda concedida. L'incompliment d'esta obligació implicarà el reintegrament de les ajudes parcials rebudes i els interessos corresponents.  
m). Aportar declaració responsable de compliment de la norma sobre integració de persones amb discapacitat o, si és el cas, l'exempció i, així mateix, declaració de percentatge de treballadors discapacitats sobre plantilla total, tancada el 31 de desembre de l'any anterior de la presentació de la sol·licitud d'ajudes, d'acord amb les disposicions del Decret 279/2004, del Govern Valencià.   
n) Constituir, en el moment d'acceptació de la concessió de l'ajuda, una garantia de bona execució, d'acord amb les condicions previstes en l'article 15 d'esta orde reguladora d'ajudes.   
o) Qualsevol altra que legalment corresponga com a beneficiari de subvencions públiques.  
2. L'incompliment de les obligacions anteriors donarà lloc a l'exigència de les responsabilitats que corresponguen, d'acord amb la legislació vigent.  
  
Article 5. Operacions subvencionables  
1. A l'efecte d'ajuda a les inversions, s'entén per operació qualsevol que es definisca en els projectes dels sol·licitants que constituïsca una unitat material d'execució, amb un pressupost definit i data de finalització dins de cada exercici FEAGA.  
2. Seran admissibles les actuacions relatives a inversions tangibles i intangibles que es descriuen a continuació:  
A) Producció i comercialització  
1. Elaboració de productes vitivinícoles: les operacions pròpies del procés d'elaboració, des de la recepció del raïm fins a l'emmagatzematge del producte acabat, incloent-hi els sistemes informàtics per al control dels processos productius.  
2. Control de la qualitat: qualsevol operació realitzada en el procés de control de la qualitat dels productes, des de la presa de mostres en la recepció del raïm en celler, els controls realitzats durant el procés de l'elaboració, l'assegurament de la traçabilitat, els sistemes de qualitat o la implantació de normes de qualitat alimentària.  
3. Vinculades a l'empresa en general: les operacions que milloren l'estructura operativa dels sistemes de gestió administrativa, l'organització i el control de l'empresa, així com el desenrotllament de les xarxes d'informació i comunicació.  
4. Comercialització: qualsevol operació realitzada en els països de la UE, inclosa Espanya, en:  
a) Punts de venda directa en el celler, incloent-hi sales d'exposició i degustació, però separats físicament de les instal·lacions d'elaboració,  
  
b) Punts de venda fora del celler, magatzems, centres logístics i oficines comercials,  
c) Equipaments necessaris per a l'exposició i/o venda,  
d) Desenrotllament de xarxes de comercialització,  
e) Maquinari, programari, plataformes web/comerç electrònic, per a l'adopció de tecnologies de la informació i la comunicació (TIC) i el comerç electrònic.  
B) Desenrotllament de nous productes, procediments i tecnologies  
Els gastos auxiliables per al desenrotllament de nous productes, procediments i tecnologies correspondran a activitats preparatòries com ara el disseny, el desenrotllament i l'assaig i les operacions tangibles o intangibles relacionades amb estes, abans del seu ús amb fins comercials.  
  
  
  
Article 6. Operacions no subvencionables  
No es consideraran subvencionables les inversions de mera substitució, entesa esta com la substitució d'equips existents sense millorar la tecnologia ni tampoc les relatives a:  
a) En l'elaboració de vins protegits per alguna figura de qualitat no seran subvencionables els depòsits, maquinària o instal·lacions que no contribuïsquen a l'obtenció de productes de qualitat, com ara:  
- Les premses conegudes com a contínues, en què la pressió és exercida per un caragol d'Arquimedes en el seu avanç sobre un contrapés.  
- Les màquines espremedores d'acció centrifuga, d'eix vertical.  
- Les pràctiques de precalfament del raïm o calfament dels mostos o dels vins en presència de brises tendents a forçar l'extracció de matèria colorant.  
b) La compra de bótes, llevat que siguen de nova adquisició o suposen un augment del parc de bótes per increment de la capacitat del celler.  
c) La construcció o adquisició de depòsits no revestits de material inert.  
  
Article 7. Gastos subvencionables  
1. En relació amb la mesura de producció i comercialització, seran gastos subvencionables els següents:   
a) La construcció, adquisició o millora de béns immobles;  
b) La compra de nova maquinària i equip, inclosos els suports lògics d'ordinador, fins al valor de mercat del producte;  
c) Costos generals lligats als gastos indicats en les lletres a i b, com ara honoraris d'arquitectes, enginyers i assessors, estudis de viabilitat o adquisició de patents i llicències amb el límit del 8 per cent dels gastos esmentats en els apartats a i b.  
2. A l'efecte de les inversions de la mesura de desenrotllament de nous productes admissibles, seran aplicables les disposicions de l'article 18 del Reglament (CE) número 555/2008, de la Comissió, de 27 de juny de 2008.  
  
Article 8. Gastos no subvencionables  
No es consideraran subvencionables els gastos i operacions següents:  
1. Els gastos de constitució i primer establiment.  
2. La compra de terrenys i els gastos relacionats amb esta (honoraris de notari, impostos i semblants).  
3. La compra d'edificis que hagen de ser derrocats. Si la compra d'un edifici és objecte d'ajuda, el valor del terreny construït, i el del que rodeja l'edifici, valorat per tècnic competent, no es considera subvencionable.  
4. La compra d'edificis o locals si han sigut subvencionats en els últims deu anys. Per a això, s'adjuntarà declaració de les subvencions rebudes per l'edifici o el local durant els últims deu anys. Tampoc seran subvencionables les inversions en reformes de locals que hagen sigut subvencionats anteriorment per les administracions públiques i no hagen transcorregut cinc anys des de la seua finalització.  
  
5. Treballs o inversions començats o realitzats, excepte els següents anteriors a un any de la data de sol·licitud:  
a) Honoraris tècnics, gastos d'estudis de viabilitat econòmica, tècnica, geotectònica, de mercat, i semblants, l'adquisició de patents i llicències, i gastos relacionats amb els permisos i assegurances de construcció. No tindran la consideració de gastos auxiliables les taxes o altres impostos.   
b) Aplec de materials de construcció i encàrrec o compra de maquinària, inclús el subministrament, però no el muntatge, instal·lació i prova.  
6. Obres d'ornamentació i equips de recreació, excepte en les inversions en què es prevegen activitats de comercialització, cas en què són finançables els gastos previstos amb fins didàctics o comercials (sales de tast, sales de projecció, televisors, vídeos, catàlegs i semblants).  
  
7. La compra de material amortitzable normalment en un any (botelles, embalatges, material fungible de laboratori i semblants). Les tarimes, caixons tarima i caixes de camp tenen una duració de vida superior a un any i són, per tant, auxiliables, a condició que es tracte d'una primera adquisició o d'una adquisició suplementària, proporcional a una ampliació prevista, i que no siguen venuts amb la mercaderia.  
  
8. Les inversions que figuren en la comptabilitat com a gastos.  
9. La compra i instal·lació de maquinària i equips de segona mà.  
  
10. Els gastos relatius al trasllat de maquinària ja existent fins al local o emplaçament en què s'ha de realitzar el projecte.  
11. Les reparacions i obres de manteniment. No tenen la consideració de reparacions les operacions realitzades sobre maquinària instal·lada per a ampliar la seua capacitat o millorar les seues prestacions.  
12. L'impost del valor afegit (IVA) o qualsevol altre impost recuperable pel beneficiari.  
13. Les edificacions destinades a vivenda.  
14. Vehicles, excepte els de transport intern en les instal·lacions.  
15. Els gastos de lloguer d'equips de producció i les inversions finançades per mitjà d'arrendament financer.  
16. La mà d'obra pròpia ni els materials de la mateixa procedència.  
17. Els gastos per transaccions financeres, interessos deutors o de demora, les comissions per canvi de divises i les pèrdues, així com altres gastos purament financers.  
18. Les multes, sancions financeres i gastos de procediments legals.  
  
  
Article 9. Característiques dels projectes  
1. Els projectes d'inversió estaran clarament definits, amb especificació de les actuacions/operacions i detall dels conceptes de gasto que componen cada operació i els costos estimats de cada una, respectant la moderació de costos tal com establix l'article 24.2.d del Reglament (UE) número 65/2011, de la Comissió, de 27 de gener de 2011, pel qual s'establixen disposicions d'aplicació del Reglament (CE) número 1698/2005, del Consell, pel que fa a l'aplicació dels procediments de control i la condicionalitat en relació amb les mesures d'ajuda al desenrotllament rural, el seu calendari previst d'execució i, en el cas d'inversions en comercialització que s'hagen de realitzar en altres països de la UE, diferents d'Espanya, se n'haurà d'indicar la localització exacta.  
  
2. Els projectes d'inversió, que podran ser anuals o plurianuals, tindran un termini màxim d'execució i de finançament de 4 anys. En tot cas, l'execució dels projectes haurà de realitzar-se abans de l'1 de juny de 2018 i el pagament de l'ajuda, efectuar-se abans del final de l'exercici FEAGA 2018.  
3. Les inversions no podran començar abans de la presentació de la sol·licitud d'ajuda, excepte els gastos assenyalats en l'article 8.5 d'esta orde, que podran ser tinguts en consideració a partir de la data de publicació del Reial Decret 548/2013, de 19 de juliol, en les sol·licituds presentades l'any 2014 i en els 12 mesos previs a la data de sol·licitud en els anys posteriors.  
4. Els projectes d'inversió, en tot cas, hauran de complir les disposicions del Reial Decret 548/2013 esmentat i de la normativa comunitària relativa a la mesura d'inversions, així com la resta de legislació aplicable, i contindre almenys la informació següent, que permeta la seua valoració en concurrència competitiva: informació general de l'empresa, informació econòmica, financera i social, informació comercial i informació tècnica. En particular, hauran d'especificar els mitjans propis o externs amb que es comptarà per al desenrotllament del projecte. Així mateix, hauran d'estar prou desenrotllats perquè puga avaluar-se la seua conformitat amb la normativa i la seua viabilitat tècnica i econòmica, d'acord amb els criteris de baremació establits en l'annex.  
  
5. Quan l'import del gasto subvencionable supere les quanties establides en el Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a l'obra, la prestació del servici o l'entrega del bé, llevat que per les seues característiques especials no hi haja en el mercat prou nombre d'entitats que els realitzen, presten o subministren.  
  
L'elecció entre les ofertes presentades, que hauran d'aportar-se en la justificació, o, si és el cas, en la sol·licitud de subvenció, es realitzarà d'acord amb criteris d'eficiència i economia, i haurà de justificar-se expressament en una memòria l'elecció quan no recaiga en la proposta econòmica més avantatjosa.  
6. En el cas de béns inscriptibles en un registre públic, haurà de fer-se constar en l'escriptura esta circumstància, així com l'import de la subvenció concedida, aspectes que han de ser objecte d'inscripció en el registre públic corresponent.   
7. D'acord amb el que establix l'article 46.3 del TRLHPGV, quan les subvencions financen obres que exigisquen projecte tècnic, este haurà de sotmetre's a informe de l'Oficina de Supervisió de Projectes o de tècnics designats per la mateixa conselleria. Per això, en el supòsit d'inversions que incloguen obra, els projectes hauran de comprendre, almenys:  
a) Una memòria en què es descriga l'objecte de les obres, que arreplegarà els antecedents i la situació prèvia a estes, les necessitats que cal satisfer i la justificació de la solució adoptada, amb detall dels factors de tot tipus que cal tindre en compte.  
b) Els plans de conjunt i de detall necessaris perquè l'obra quede perfectament definida, així com els que delimiten l'ocupació de terrenys i la restitució de servituds i la resta de drets reals, si és el cas, i servicis afectats per la seua execució.  
c) El plec de prescripcions tècniques particulars, on es farà la descripció de les obres i es regularà la seua execució, amb expressió de la forma en què es durà a terme, les obligacions d'orde tècnic que corresponguen al contractista i la manera en què es durà a terme el mesurament de les unitats executades i el control de qualitat dels materials empleats i del procés d'execució.  
d) Un pressupost, integrat o no per diversos parcials, amb expressió dels preus unitaris i dels descompostos, si és el cas, estat de mesuraments i els detalls necessaris per a la seua valoració.  
e) Un programa de desenrotllament dels treballs o pla d'obra de caràcter indicatiu, amb previsió, si és el cas, del temps i cost.  
f) Les referències de qualsevol tipus en què es fonamentarà el replantejament de l'obra.  
g) L'estudi de seguretat i salut o, si és el cas, l'estudi bàsic de seguretat i salut, en els termes que preveuen les normes de seguretat i salut en les obres.  
h) La documentació que estiga prevista en normes de caràcter legal o reglamentari.  
i) Llevat que això resulte incompatible amb la naturalesa de l'obra, el projecte haurà d'incloure un estudi geotècnic dels terrenys sobre els quals s'executarà.  
No obstant això, per als projectes d'obres inferiors a 350.000 euros, es podrà simplificar, refondre o inclús suprimir algun o alguns dels documents anteriors sempre que la documentació resultant siga suficient per a definir, valorar i executar les obres que comprenga. Per contra, només podrà prescindir-se de la documentació indicada en la lletra g de l'apartat anterior en els casos en què així estiga previst en la normativa específica que la regula.  
  
Article 10. Ajudes  
La intensitat màxima d'ajuda arribarà a un 40 per cent dels costos d'inversió subvencionables. En el supòsit d'empreses intermèdies amb menys de 750 empleats o el volum de negocis de les quals siga inferior a 200 milions d'euros, la intensitat màxima d'ajuda es reduirà a la mitat.  
  
  
Article 11. Convocatòria, termini i lloc de presentació de sol·licituds  
1. Les sol·licituds d'ajuda es tramitaran i es resoldran conjuntament en un únic procediment, d'acord amb el que establix esta disposició, i es presentaran en el Registre General d'Entrada de la Conselleria de Presidència i Agricultura, Pesca, Alimentació i Aigua, juntament amb la documentació que es determine en la convocatòria corresponent, davant dels ajuntaments que hagen subscrit el conveni corresponent per a la recepció de documentació dirigida a la Generalitat, les oficines comarcals de la Conselleria, els seus servicis territorials d'Alacant, Castelló i València i/o en els llocs i pels mitjans a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
2. Quan es produïsca la convocatòria de les ajudes, la presentació també podrà fer-se per mitjans telemàtics, utilitzant els impresos i documents disposats en l'adreça electrònica . Per a poder accedir a este sistema telemàtic, el sol·licitant haurà de disposar de firma electrònica avançada, amb el certificat reconegut d'entitat (persones jurídiques) o amb el certificat reconegut per a ciutadans (persona física), els dos emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant de la Generalitat per a la realització de tràmits per via telemàtica. Si alguns dels documents que cal aportar amb la sol·licitud no poden ser presentats de forma telemàtica, se'n farà l'entrega per registre d'entrada, dins del termini de presentació establit en l'orde.  
  
  
Article 12. Sol·licitud i documentació que cal presentar   
1. Seran admissibles les sol·licituds d'ajuda dels interessats l'establiment dels quals objecte d'inversió a subvencionar es trobe en el territori d'esta comunitat autònoma. En els supòsits de projectes de comercialització desvinculats físicament d'un celler, així com en tots els casos de comercialització en un altre estat membre, les sol·licituds s'hauran de dirigir a l'òrgan competent de la comunitat en què es trobe ubicat el domicili fiscal del sol·licitant.  
2. Per a preservar l'efecte incentivador de les ajudes, haurà d'acreditar-se, per mitjà de declaració responsable, la no-iniciació d'inversions abans de la presentació de la sol·licitud. Una vegada presentada la sol·licitud, podran executar-se les inversions sense esperar que la concessió d'ajuda es produïsca, i sense que això prejutge la decisió que finalment s'adopte, que quedarà subjecta al resultat final d'una verificació detallada i al procés de valoració que es descriu en l'article 14.  
3. Les sol·licituds d'ajuda s'han de formalitzar mitjançant la presentació de l ?imprés «Sol·licitud d'ajudes per a l'aplicació de la mesura d'inversió del programa de suport al sector vitivinícola de la Comunitat Valenciana» que figurarà en les corresponents convocatòries d'ajudes, i aniran acompanyades de la documentació que es determini en les mateixes.  
4. Quan els documents exigits als interessats per la normativa aplicable ja estiguen en poder de qualsevol òrgan de l'Administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que faça constar la data i l'òrgan o la dependència en què van ser presentats o, si és el cas, emesos, i quan no hagen transcorregut més de cinc anys des de la finalització del procediment a què corresponguen.  
  
En els supòsits d'impossibilitat material d'obtindre el document, degudament justificada en l'expedient, l'òrgan competent podrà requerir al sol·licitant la seua presentació o, a falta d'això, l'acreditació per altres mitjans dels requisits a què es referix el document, amb anterioritat a la formulació de la proposta de resolució.  
5. No seran admeses a tràmit les sol·licituds que es presenten fora del termini establit en la convocatòria, i la seua inadmissió es resoldrà de conformitat amb el que establix l'article 59 de la Llei 30/1992, de Règim Jurídic de les Administracions Públiques i del Procediment Administratiu Comú.   
6. La documentació que haja d'adjuntar-se a la sol·licitud haurà de ser presentada en document original i còpia, i esta última haurà de ser confrontada amb l'original per a la seua remissió a l'òrgan destinatari i tornar-se l'original al sol·licitant, d'acord amb el que preveu l'article 38.5 de la Llei 30/1992, de Règim Jurídic de les Administracions Públiques i del Procediment Administratiu Comú.  
7. En relació amb les declaracions responsables, estes comporten que les persones/entitats interessades disposen de la documentació pertinent acreditativa de les dades declarades. Si l'Administració comprova la inexactitud o falsedat de les dades declarades, este fet comportarà, amb l'audiència prèvia a l'interessat, deixar sense efecte el tràmit corresponent. Si esta conducta està tipificada com a infracció en la legislació aplicable, donarà lloc a la incoació de l'oportú expedient sancionador, de conformitat amb les disposicions del títol IV de la Llei 38/2003, de 17 de novembre, General de Subvencions.  
  
Article 13. Ordenació i instrucció del procediment  
1. La tramitació i instrucció del procediment correspon a la direcció general competent en matèria d'empreses agroalimentàries. Per això, examinarà les sol·licituds presentades en el seu àmbit competencial, quant a la seua conformitat amb el Reial Decret 548/2013 esmentat i amb les necessitats estructurals detectades i requeriran al sol·licitant, si és el cas, la presentació de la documentació o informació que cal esmenar, o de l'addicional pertinent.  
2. Quan la sol·licitud no posseïsca els requisits o no s'adjunte la documentació que resulte exigible o es considere necessària per a resoldre, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la direcció general competent en matèria d'empreses agroalimentàries de la Conselleria de Presidència i Agricultura, Pesca, Alimentació i Aigua requerirà el sol·licitant perquè en el termini de 10 dies esmene la falta o adjunte tots els documents preceptius, amb indicació que si així no ho fa es considerarà que desistix de la seua petició, amb resolució prèvia de la direcció general competent en matèria d'empreses agroalimentàries de la Conselleria de Presidència i Agricultura, Pesca, Alimentació i Aigua, que haurà de ser dictada en els termes que preveu l'article 42 de la llei esmentada.  
  
3. Una vegada que s'examinen les sol·licituds juntament amb la documentació presentada i, si és el cas, esmenats els defectes, s'instruiran els expedients i serà procedent l'avaluació de les sol·licituds d'acord amb les disposicions de l'article següent i segons els criteris de valoració establits en l'annex d'esta orde reguladora d'estes ajudes.  
  
4. No s'inclouran en la proposta de llista definitiva els projectes d'inversió que en la fase de valoració no obtinguen un mínim de 15 punts. En cas d'empat es donarà prioritat als projectes presentats per empreses de base cooperativa, microempreses i petites i mitjanes empreses que presenten projectes de comercialització conjunta.  
  
  
Article 14. Comissió d'avaluació i procés de valoració de les sol·licituds   
1. La concessió de les ajudes es realitzarà per mitjà del procediment de concurrència competitiva a què es referix l'article 22 de la Llei 38/2003, de 17 de novembre, General de Subvencions, d'acord amb els criteris de valoració que s'indiquen en l'annex d'esta orde.   
  
2. Es crea una comissió de valoració formada per un president, amb categoria de subdirector general; un secretari, amb categoria de cap de servici, i tres vocals, caps de secció o tècnics de la direcció general, designats pel / per la directora/a general competent en matèria d'empreses agroalimentàries.   
3. La comissió de valoració elaborarà una llista provisional amb els programes seleccionats prioritzats d'acord amb els criteris establits en l'annex d'esta orde i la remetrà a l'òrgan instructor perquè, a través de l'AVFGA o l'òrgan en què esta delegue, s'envie al Ministeri d'Agricultura, Alimentació i Medi Ambient abans del 15 d'abril de cada any.   
  
4. La direcció general competent en matèria d'indústria alimentària del Ministeri d'Agricultura, Alimentació i Medi Ambient elaborarà la proposta de llista definitiva i la sotmetrà a l'informe vinculant de la Conferència Sectorial d'Agricultura i Desenrotllament Rural, tenint en compte la dotació pressupostària disponible per a l'exercici FEAGA i la reserva de fons necessària per als exercicis següents.  
  
  
Article 15. Resolució  
1. Una vegada aprovada per la Conferència Sectorial d'Agricultura i Desenrotllament Rural la llista definitiva dels projectes d'inversió seleccionats, el/la director/a general competent en matèria d'empreses agroalimentàries resoldrà les sol·licituds corresponents a la Comunitat Valenciana i la notificarà als beneficiaris. El termini màxim per a la resolució i notificació del procediment serà de sis mesos comptats a partir de l'endemà de la finalització del termini de presentació de les sol·licituds. En qualsevol cas, no podrà efectuar-se abans de l'1 de juliol de 2014. Transcorregut el termini de sis mesos sense haver-se notificat als interessats cap resolució, estos podran entendre desestimada la seua sol·licitud d'acord amb les disposicions de l'article 25.5 de la Llei 38/2003, de 17 de novembre.  
2. Les sol·licituds seran resoltes pel / per la director/a general competent en matèria d'empreses agroalimentàries, segons l'Acord de 13 de setembre de 2011, pel qual es deleguen les funcions d'autorització del pagament de fons FEAGA entre l'organisme pagador i els diferents òrgans administratius de la Conselleria de Presidència i Agricultura, Pesca, Alimentació i Aigua.  
3. En el cas de resolució positiva, els beneficiaris comunicaran a esta direcció general, en els 15 dies següents a la notificació de la resolució, l'acceptació en els termes establits o, si és el cas, la renúncia. L'acceptació haurà d'acompanyar-se de la constitució, en els 30 dies següents després de la notificació de la resolució, d'una garantia de bona execució, d'acord amb les condicions previstes en el Reglament d'Execució (UE) 282/2012, de la Comissió, de 28 de març de 2012, per un import del 15 per cent de l'import del finançament comunitari, a fi d'assegurar la correcta execució del projecte.  
  
En el cas que l'interessat no procedisca a aportar en el termini referit la documentació requerida en este apartat, la resolució dictada perdrà la seua eficàcia i se n'acordarà l'arxivament, la qual cosa es notificarà a l'interessat. De l'acceptació quedarà constància en l'expedient.   
  
4. L'exigència principal, d'acord amb l'article 19 del Reglament d'Execució (UE) número 282/2012, de la Comissió, de 28 de març, serà aconseguir l'objectiu final del projecte d'inversió, amb un compliment com a mínim del 70 per cent del pressupost total aprovat per resolució de l'òrgan competent, i sempre que les inversions realitzades siguen operatives.  
5. La direcció general competent en matèria d'empreses agroalimentàries comunicarà al Ministeri d'Agricultura, Alimentació i Medi Ambient, abans de l'1 de desembre de cada any, les acceptacions, renúncies o desistiments que s'hagen produït dins del procediment, a l'efecte de poder disposar dels fons que s'alliberen, si és el cas.  
  
6. Així mateix, la direcció general competent en matèria d'empreses agroalimentàries emetrà les resolucions denegatòries corresponents motivades per als casos en què es desestime la sol·licitud d'ajuda i els recursos que, si és el cas, siguen procedents.  
7. De conformitat amb l'article 4 del Reglament (CE) 259/2008, de la Comissió, de 18 de març de 2008, pel qual s'establixen disposicions d'aplicació del Reglament (CE) 1290/2005, del Consell, pel que fa a la publicació d'informació sobre els beneficiaris de fons procedents de FEAGA, les seues dades seran publicades d'acord amb estos reglaments i podran ser tractats per organismes d'auditoria i investigació de la UE i nacionals, per a salvaguardar els interessos financers de la UE.   
  
Quant a les dades de caràcter personal, els beneficiaris podran exercir els drets reconeguts en la Directiva 95/46/CE, del Parlament Europeu i del Consell, de 24 d'octubre de 1995, relativa a la protecció de les persones físiques pel que fa al tractament de les dades personals i a la lliure circulació d'estes dades. L'acceptació de la subvenció suposa per als beneficiaris l'autorització expressa a l'AVFGA per a la recollida, la incorporació als fitxers respectius i el tractament d'estes dades personals, així com per a la seua conservació durant els terminis previstos en les disposicions aplicables.   
8. Les aprovacions de les sol·licituds degudament motivades i fonamentades establiran: la inversió auxiliable, la quantia de les ajudes concedides com a percentatge de la inversió auxiliable, les anualitats en què es distribuïxen i el termini concedit al beneficiari en cada anualitat per a comunicar la realització de la inversió i per a justificar el pagament de les inversions realitzades.  
9. De conformitat amb les disposicions dels articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la resolució del / de la director/a general competent en matèria d'empreses agroalimentàries posarà fi a la via administrativa, i s'hi podrà interposar potestativament un recurs de reposició davant del / de la director/a de l'Agència Valenciana de Foment i Garantia Agrària (AVFGA) en el termini d'un mes, comptador des de l'endemà de la seua publicació o notificació, o directament un recurs contenciós administratiu davant dels jutjats contenciosos administratius en el termini de dos mesos.  
  
  
Article 16. Modificació significativa dels projectes d'inversió  
1. El beneficiari podrà sol·licitar la modificació de les operacions previstes en un projecte d'inversió sempre que no se n'altere l'objectiu final abans de l'1 de febrer de l'exercici FEAGA corresponent.  
  
2. Als efectes d'esta orde, constituiran modificacions significatives les següents:  
a) Variació d'un o més conceptes de gasto del pressupost, en un percentatge igual o superior al 25 per cent de l'import total de la inversió inicialment aprovada i concedida. En cap cas, després de la modificació d'estos conceptes, l'import total del projecte podrà ser inferior al 70 % de l'import total del projecte aprovat.   
b) Variació del calendari d'execució de la inversió en els termes inicialment aprovats.  
c) Variació de la ubicació física del projecte d'inversió (sempre que no se n'altere l'objectiu final) o dels beneficiaris de la subvenció concedida.   
d) Variació de la titularitat del compte bancari únic pel qual es gestionen els gastos i les inversions del projecte.  
3. No es podran modificar els conceptes de gasto a la baixa per imports superiors al 10 per cent de l'import total de la inversió inicialment aprovada i concedida, si es realitzen durant l'últim trimestre del període en què finalitze el projecte.   
4. En el cas que la modificació constituïsca modificació significativa, esta haurà de ser prèviament sol·licitada pel beneficiari abans de l'1 de febrer de l'exercici FEAGA corresponent i haurà de ser autoritzada pel / per la director/a general competent en matèria d'empreses agroalimentàries.  
5. En el cas que la modificació no constituïsca modificació significativa, únicament hauran de significar-se les variacions introduïdes en la documentació relativa a la sol·licitud de pagament dins del formulari intitulat «Relació de les diferències entre els treballs previstos i els realitzats».   
  
Article 17. Compatibilitat de les ajudes  
1. No es finançaran amb els fons d'este Programa Nacional de Suport les mesures que estan arreplegades en els programes de desenrotllament rural a l'empara del Reglament (CE) número 1698/2005, del Consell, de 20 de setembre de 2005, relatiu a l'ajuda al desenrotllament rural, i les operacions d'informació i de promoció de productes agrícoles en el mercat interior i en tercers països recollides en l'apartat 3 de l'article 2 del Reglament (CE) número 3/2008, del Consell, de 17 de desembre de 2007. No obstant això, per a la mesura d'inversions i segons el que establix l'article 54.1 del Reial Decret 548/2013, de 19 de juliol, els compromisos d'inversió aprovats des de l'1 de juliol de 2014 per als productes mencionats en l'annex XI ter de l'esmentat Reglament (CE) número 1234/2007, del Consell, de 22 d'octubre de 2007, s'hauran de finançar exclusivament amb els fons del Programa de Suport al Sector Vitivinícola Espanyol.   
2. En cap cas estes ajudes podran ser acumulades o completades amb altres ajudes nacionals o de les comunitats autònomes dedicades a la mateixa finalitat.  
  
Article 18. Termini per a la realització i justificació de les inversions en cada anualitat  
1. L'incompliment dels terminis previstos per a la comunicació de la finalització de la inversió i de la justificació dels gastos realitzats en cada anualitat suposarà la pèrdua de l'ajuda corresponent a l'anualitat en qüestió, o de la totalitat en cas d'una única anualitat.  
  
2. Per al pagament de l'ajuda, serà necessari que abans de la data establida en la resolució com a fi de la realització i justificació, les inversions es troben totalment acabades, la maquinària i l'equip instal·lats, i els pagaments totalment justificats per mitjà de factures i justificants de pagament.  
  
Article 19. Bestretes  
1. El beneficiari podrà presentar una sol·licitud de bestreta que podrà arribar al 50 per cent de l'ajuda concedida. El pagament d'una bestreta se supeditarà a la constitució d'una garantia bancària o de les previstes en la normativa vigent, a favor de l'òrgan pagador de l'AVFGA, per un import igual al 110 per cent de la bestreta, de conformitat amb les condicions previstes en el Reglament (CE) número 555/2008, de la Comissió, de 27 de juny de 2008, i en el Reglament d'Execució (UE) número 282/2012, de la Comissió, de 22 de març de 2012, pel qual s'establixen les modalitats comunes d'aplicació del règim de garanties per als productes agrícoles.  
2. S'haurà de sol·licitar la bestreta al més tard en els 30 dies següents a l'acceptació de la resolució. Per al pagament del saldo de l'ajuda es descomptarà, si és el cas, la bestreta percebuda.  
3. Haurà de gastar-se la bestreta en l'execució de l'operació dins dels dos anys següents al seu pagament.   
  
Article 20. Sol·licitud de pagament i justificació dels gastos   
1. L'import definitiu de la subvenció es liquidarà aplicant al cost de l'activitat efectivament realitzada pel beneficiari, d'acord amb la justificació presentada, el percentatge de finançament establit en la resolució de concessió, sense que en cap cas puga sobrepassar la seua quantia l'import de la resolució esmentada.  
La sol·licitud de pagament de la subvenció, dirigida al / a la director/a general competent en matèria d'empreses agroalimentàries, es presentarà abans de la data establida en la resolució de concessió per a cada anualitat de l'exercici en què s'haja concedit l'ajuda, en el Registre General en els seus servicis territorials o de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
2. La direcció general competent en matèria d'empreses agroalimentàries exercix per delegació de l'AVFGA, segons l'Acord de 13 de setembre de 2011 esmentat, la delegació de les funcions d'autorització de pagaments, així com la pràctica dels controls, la qual cosa es farà constar expressament quan les resolucions s'adopten per delegació.  
3. La subdirecció general competent en matèria d'empreses agroalimentàries serà la unitat responsable del correcte ompliment dels expedients de pagament de les ajudes acollides a esta orde, i per a això demanarà als beneficiaris la documentació i els justificants de pagament.  
  
4. La justificació dels gastos es realitzarà per mitjà del compte justificatiu amb aportació de justificants de gasto (i extractes bancaris que acrediten la materialització del pagament de les factures), regulada en l'article 72 del Real Decreto 887/2006, pel qual s'aprova el Reglament de la Llei 38/2003, de 17 de novembre, General de Subvencions. La sol·licitud de pagament anirà acompanyada de la documentació següent:  
  
a) Memòria d'execució valorada, incloent-hi, si és el cas, la justificació de les causes excepcionals o de força major.  
b) Documentació probatòria de la data d'inici de les operacions, que haurà de ser posterior a la de la sol·licitud, en el cas que no hi haja en l'òrgan gestor de la comunitat autònoma actes de no-inici de l'activitat o altres controls in situ equivalents.   
c) Declaració del beneficiari relativa al finançament dels gastos efectuats. En el cas de finançament per mitjà de crèdits o préstecs haurà de presentar-se a més fotocòpia de l'escriptura de formalització d'estos.  
  
d) Relació de les diferències existents entre els treballs previstos i els realitzats.  
e) Declaració del beneficiari sobre altres ajudes concedides i/o sol·licitades per a les mateixes inversions, adjuntant-hi, si és el cas, còpia de la resolució de concessió.  
f) Declaració relativa al compte bancari en què sol·licita l'ingrés de la concessió.  
g) En el cas d'adquisició d'edificacions s'haurà d'aportar, a més, un certificat d'un taxador independent degudament acreditat, o d'un òrgan o organisme públic degudament autoritzat, en el qual s'acredite que el preu de compra no excedeix del valor de mercat, desglossant el valor del sòl a preus de mercat  
h) Factures o documents comptables de valor probatori equivalent, respecte del gasto, i acreditació dels pagaments. En tot cas, les factures hauran de presentar-se en original per a procedir al segellament i invalidació en la subdirecció general competent en matèria d'empreses agroalimentàries. L'estampillat indicarà la subvenció per a la justificació de la qual han sigut presentades i si l'import del justificant s'imputa totalment o parcialment a la subvenció. En este últim cas, s'indicarà la quantia exacta que resulte afectada per la subvenció. Una vegada realitzat l'estampillat, les còpies compulsades s'integraran en l'expedient i els originals es tornaran al beneficiari.  
i) Extracte bancari del compte únic a través del qual s'han realitzat els pagaments.  
j) Llicència d'activitat, en els casos que siga necessària.  
k) Inscripció en el Registre General Sanitari d'empreses alimentàries i aliments.  
l) Inscripció en el Registre de la Propietat, en cas d'obra nova, o instal·lació de béns inscriptibles.  
m) Sol·licitud o declaració responsable en el registre d'indústries agràries o establiments industrials.  
n) Acreditació de trobar-se al corrent en el compliment de les seves obligacions tributàries i davant la Seguretat Social en el cas que no s'haja autoritzat prèviament a l'òrgan gestor d'aquestes ajudes a la seva comprovació d'ofici.  
o) Per a les inversions que incloguen obra, el projecte realitzat per tècnic competent en el cas de requerir-ho el tipus de l'actuació d'acord amb la normativa vigent haurà de trobar-se visat pel col·legi corresponent en el moment de realització del primer pagament, llevat que el visat no siga obligatori d'acord amb el Reial Decret 1000/2010, de 5 d'agost. En el cas que el visat no siga obligatori, haurà d'aportar declaració responsable subscrita per tècnic projectista i/o director de l'obra. Així mateix, haurà d'haver sigut informat favorablement per esta administració amb caràcter previ a la realització del primer pagament.   
  
p) En l'últim pagament haurà d'aportar-se, així mateix, fotocòpia compulsada de la llicència municipal d'obres i/o d'obertura, llicència ambiental municipal per a l'exercici de l'activitat i la resta de permisos o inscripcions necessaris concedits (en el cas que s'haja aportat únicament la seua sol·licitud en el moment de sol·licitud d'esta ajuda).   
5. El pagament de l'ajuda estarà supeditat a la verificació per part de la direcció general competent en matèria d'empreses agroalimentàries de les factures i documents mencionats anteriorment. Esta comprovació inclourà, com a mínim, una inspecció in situ per a cada expedient d'ajuda.  
6. Tots els pagaments que realitze el beneficiari han de realitzar-se a través d'un compte bancari únic dedicat en exclusiva a este fi.  
7. Al més tard el 30 d'abril de l'any en què concloga el projecte, el beneficiari sol·licitarà el pagament del saldo de l'ajuda, adjuntant-hi la documentació justificativa davant de l'òrgan competent de la comunitat autònoma.  
8. Una vegada completat l'expedient de pagament i a la vista de la documentació i de la proposta realitzada per la subdirecció general competent en matèria d'empreses agroalimentàries, el/la director/a general competent en matèria d'empreses agroalimentàries resoldrà sobre el pagament definitiu de l'anualitat o de l'ajuda.  
  
Article 21. Controls  
1. La subdirecció general competent en matèria d'empreses agroalimentàries efectuarà com a mínim una inspecció in situ per a cada expedient d'ajuda a fi de verificar la realització i el funcionament normal de les actuacions subvencionades.  
2. Si es comprova en els controls que no s'ha complit l'objectiu del projecte d'inversió o que no s'ha executat com a mínim el 70 per cent del pressupost d'inversió aprovat, en els dos casos per causes diferents de les de força major o circumstàncies excepcionals, que hauran d'estar adequadament justificades pel receptor de l'ajuda i acceptades per l'autoritat competent, s'exigirà el reintegrament de les quantitats abonades i s'executarà la garantia de bona execució.  
3. El beneficiari tindrà dret a l'ajuda una vegada que s'haja confirmat que s'han realitzat i comprovat sobre el terreny una o diverses de les operacions previstes en la sol·licitud aprovada, excepte en els casos de força major o circumstàncies excepcionals en l'accepció de l'article 31 del Reglament (CE) número 73/2009, del Consell, de 19 de gener de 2009.  
4. Per a complir el que establix l'article 72 del Reglament (CE) 1698/2005, sobre durabilitat de les operacions relatives a inversions, abans que finalitzen cinc anys des de la data del pagament del saldo, es realitzara un control per mostratge aleatori en els termes especificats en la normativa comunitària a l'objecte de comprovar que les operacions no han patit modificacions importants durant el període.   
5. A fi de garantir la correcta destinació dels fons comunitari, els imports pagats de forma indeguda es recuperaran de conformitat amb l'article 33 del Reglament (CE) 1290/2005.  
  
Article 22. Pèrdua o minoració de l'ajuda  
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
  
Article 23. Alliberament de garanties  
1. La garantia de bona execució tindrà validesa fins al moment del pagament del saldo i s'alliberarà quan l'autoritat competent acorde la seua cancel·lació, amb la comprovació administrativa prèvia i sobre el terreny de la realització del projecte d'inversió i l'execució, almenys, del 70 per cent del pressupost acceptat en inversions considerades operatives.  
2. La garantia de la bestreta s'alliberarà quan la direcció general competent en matèria d'empreses agroalimentàries haja reconegut el dret definitiu a percebre l'ajuda.   
  
Article 24. Reintegrament de les quantitats  
1. Són causes de reintegrament les previstes en els articles 36 i 37 de la Llei 38/2003, de 17 de novembre, General de Subvencions.  
2. El beneficiari haurà de reintegrar els pagaments indeguts juntament amb els interessos, segons el que establix l'article 97 del Reglament (CE) número 555/2008, de la Comissió, de 27 de juny de 2008. El tipus d'interés a aplicar serà el de demora establit en la corresponent llei de pressupostos generals de l'Estat.  
3. Si es comprova, en els controls, que l'operació global que figure en una sol·licitud de suport no s'ha executat totalment per causes que no siguen de força major ni circumstàncies excepcionals, en l'accepció de l'article 31 del Reglament (CE) número 73/2009, i que s'han abonat ajudes per operacions aïllades que formen part de l'operació global prevista en la sol·licitud de suport, la direcció general competent en matèria d'empreses agroalimentàries podrà exigir que es reintegre l'ajuda abonada.  
  
Article 25. Règim d'infraccions i sancions  
El règim sancionador en la matèria regulada en esta orde serà l'establit en el títol IV de la Llei 38/2003, de 17 de novembre, General de Subvencions.  
  
DISPOSICIONS TRANSITORIES  
  
Primera  
Per a l'exercici 2014, les sol·licituds d'ajuda es presentaran a partir de l'endemà de la publicació en el Diari Oficial de la Comunitat Valenciana de la resolució del director general de l'Agència Valenciana de Foment i Garantia Agrària que les convoque.   
  
Segona  
Per a la resta d'exercicis 2015 a 2018, les sol·licituds es presentaran abans de l'1 de febrer de cada any, d'acord amb el que disposa l'article 51 de l'esmentat Reial Decret 548/2013, de 19 de juliol, per a l'aplicació de les mesures de suport per al període 2014-2018 al sector vitivinícola espanyol.   
En estos exercicis, i sense perjuí de la presentació anual de noves sol·licituds, només es procedirà a concedir noves ajudes a nous projectes en el cas que el Ministeri d'Agricultura, Alimentació i Medi Ambient, comunique fefaentment a esta conselleria l'existència de crèdit disponible a este efecte.   
  
DISPOSICIÓ ADDICIONAL  
  
Única  
Als efectes del que disposa l'article 1, punt 4, del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes objecte d'esta orde, atés que es troben finançades pel FEAGA, no estan subjectes a l'article 107, apartat 1, del Tractat de Funcionament de la Unió Europea i, per tant, no cal la seua notificació expressa a la Comissió Europea.  
  
DISPOSICIONS FINALS  
  
Primera  
En tot allò no regulat en esta orde, s'aplicarà el que disposa la normativa comunitària d'aplicació vigent; el Reial Decret 548/2013, de 19 de juliol, per a l'aplicació de les mesures de suport per al període 2014-2018 al sector vitivinícola espanyol; la Llei 38/2003, de 17 de novembre, General de Subvencions, així com el que disposa el Decret Legislatiu, de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, i la resta de normativa comunitària, estatal i autonòmica d'aplicació vigent.   
  
  
Segona  
Esta orde entrarà en vigor a partir de l'endemà de la seua publicació en el Diari Oficial de la Comunitat Valenciana.  
  
València, 30 de desembre de 2013  
  
El conseller de Presidència i   
Agricultura, Pesca, Alimentació i Aigua,  
JOSÉ CÍSCAR BOLUFER  
  
  
ANNEX   
  
Criteris de valoració Puntuació màxima  
1. Característiques del sol·licitant:   
1.1. Petita i/o mitjana empresa 5 punts  
1.2. Dona o jove agricultor 2 punts  
1.3. SAT o cooperativa menor de 150 socis 3 punts  
1.4. Cooperativa major de 150 socis 4 punts  
1.5. Cooperativa de 1r grau major de 250 socis i resultant d'un procés de fusió en els dos últims anys anteriors a la sol·licitud 5 punts  
1.6. Cooperativa acollida a l'orde APA/180/2008, de 22 de gener 6 punts  
1. Subtotal 25 punts  
  
2. Qualitat i eficàcia del projecte:   
2.1. Almenys el 50 % del cost de la inversió es realitza amb fons propis tal com establix l'actual PGC  
 5 punts  
2.2. El sol·licitant pertany a una DOP/IGP o una altra figura de qualitat reconeguda 5 punts  
2.3. Projecte de la inversió destinada a la transformació i comercialització de la producció pròpia del sol·licitant 10 punts  
2.4. Creació d'ocupació neta respecte a la mitjana dels tres anys anteriors. 5 punts  
2.5. Nivell de capacitació i professionalització (incorporació d'enòleg...) 2 punts  
2.6. El sol·licitant disposa de certificació d'assegurament de la qualitat (BRC; IFS, VVC 8317) o mediambiental 3 punts  
2. Subtotal 30 punts  
  
3. Característiques del projecte:   
3.1. El transformador manté vincle contractual amb els vitivinicultors amb una duració superior a l'any 5 punts  
3.2. La inversió es realitza en territori insular 3 punts  
3.3. Implantació internacional i experiència exportadora 5 punts  
3.4. Estructura i capacitat tècnica pròpia per a l'execució del projecte 5 punts  
3.5. La inversió suposa el trasllat de les instal·lacions de zona urbana a industrial 7 punts  
3. Subtotal 25 punts  
  
4. Capacitat de resposta comercial:   
4.1. Disponibilitat de distribució en el mercat de destinació 5 punts  
4.2. Aconseguir almenys el 10 per cent d'exportació sobre el total de facturació de vendes durant el període de durabilitat de la inversió 5 punts  
4.3. Incrementar almenys un 10 per cent del volum de vendes en producte embotellat/envasat durant el període de durabilitat de la inversió 10 punts  
4. Subtotal 20 punts  
Total 100 punts  
  
5. Índexs correctors (s'apliquen sobre el total):   
5.1. Si el projecte inclou producció, transformació i comercialització Total × 1,10  
5.2. Si el projecte té per objectiu la comercialització internacional Total × 1,20